LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 58**

**2019. gada 1. oktobrī**

Atklāta sēde, sākas plkst. 9.30, beidzas plkst. 11.40

Izbraukuma sēde Valsts ugunsdzēsības un glābšanas dienestā,

Rīgā, Maskavas ielā 5

Piedalās:

komisijas locekļi: **Juris Rancāns *(komisijas priekšsēdētājs),* Aldis Blumbergs *(komisijas priekšsēdētāja biedrs)*, Raimonds Bergmanis, Ivans Klementjevs, Ainars Latkovskis, Mārtiņš Staķis**

**uzaicinātie:**

* **Iekšlietu ministrijas parlamentārā sekretāre Signe Bole**
* **Valsts ugunsdzēsības un glābšanas dienesta priekšnieka vietnieks Intars Zitāns**
* **Valsts ugunsdzēsības un glābšanas dienesta priekšnieka vietnieks Kristaps Eklons**
* **Valsts ugunsdzēsības un glābšanas dienesta priekšnieka vietnieks Mārtiņš Baltmanis**
* **Nodrošinājuma valsts aģentūras direktors Ēriks Ivanovs**
* **Nodrošinājuma valsts aģentūras direktora vietniece, Īpašumu, bruņojuma un meteriālo rezervju departamenta vadītāja Natālija Rateniece**

**komisijas darbinieki: vecākā konsultante Ieva Barvika, konsultante Daina Sunepa**

**Sēdi vada:** komisijaspriekšsēdētājs Juris Rancāns

**Protokolē:** D.Sunepa

Darba kārtība:

1. Valsts ugunsdzēsības un glābšanas dienesta materiāltehniskais nodrošinājums.

**J.Rancāns** atklāj sēdi un informē par darba kārtību.

Dod vārdu **Valsts ugunsdzēsības un glābšanas dienesta (turpmāk VUGD) amatpersonām.**

***Sēdes sākumā VUGD amatpersonas komisijas deputātiem un darbiniekiem izrāda VUGD depo Maskavas ielā 3 telpas un transportlīdzekļus.*** *Lielākā daļa no VUGD speciālajiem transportlīdzekļiem ražoti vairāk nekā pirms 20 gadiem vai arī ir saņemti pēc Latvijas neatkarības iegūšanas pagājušā gadsimta deviņdesmitajos gados kā tehniskā palīdzība no Zviedrijas vai Vācijas.*

**I.Zitāns** vērš uzmanību uz problēmu, ka arī 6 – 7 gadus vecas automašīnas vairs drīz nevarēs izmantot, jo vairs netiek ražotas un trūkst detaļu remontam. Vidējais VUGD rīcībā esošo transportlīdzekļu vecums ir 17 gadi. Pastāvīgi neatjaunojot speciālo transportlīdzekļu kvalitatīvos un kvantitatīvos rādītājus, VUGD nespēj saglabāt reaģēšanas spējas ugunsgrēku dzēšanas un glābšanas darbos un nodrošināt sniegto pakalpojumu kvalitāti un to pieejamību iedzīvotājiem.

**K.Eklons** vērš uzmanību, ka jaunās automašīnas ir ļoti dārgas.

**I.Zitāns** norāda, ka saskaņā ar Ministru kabineta noteikumiem pamatlīdzekļu kalpošanas ilgums ir 10 gadi, un vecākām automašīnām ir problēmas ar apkopi detaļu trūkuma dēļ.

**K.Eklons** norāda uz problēmu saistībā ar veco boksu augstumu, jo tie būvēti, pielāgojot padomju laika ZIL markas automašīnām, kuras bija zemākas. Vecie boksi ar Nodrošinājuma valsts aģentūras atbalstu nereti ir jāpārbūvē, lai pielāgotu jauno automašīnu ievietošanai.

***Sēdes turpinājumā komisija apskata VUGD depo telpas, no kurām daudzas ir ļoti sliktā stāvoklī, jo gadiem nav remontētas un praktiski to darīt vairs nav vērts.***

**K.Eklons uzsver, ka šīs telpas būtu jānodod Rīgas domei, bet VUGD vajadzībām jābūvē jaunas.**

***VUGD amatpersonas informē, ka 83 no 92 VUGD depo ēkām ir fiziski un morāli novecojušas, atrodas sliktā tehniskā stāvoklī, tādējādi būtiski ietekmējot VUGD uzdevumu veikšanas kapacitāti.***

**J.Rancāns jautā, vai depo nevarētu ierīkot lauku skolās, kuras ir izremontētas, bet tiek slēgtas.**

**Ē.Ivanovs norāda, ka pārbūve mēdz būt dārgāka nekā jaunu ēku izbūve.**

**K.Eklons vērš uzmanību uz VUGD nepietiekamo kapacitāti.**

***Komisija apskata telpas, kurās VUGD daļās un posteņos nodarbinātajiem ir jāuzturas dežūras laikā līdz pat 24 stundām no vietas – tajās tiek gan pildīti dienesta pienākumi, gan izmantots noteiktais atpūtas laiks.***

***Iepazīstas ar vienu no pirmajām ugunsdzēsības daļām valstī, kas ir pielāgota mūsdienu vajadzībām, kā arī ar vienu no modernajiem glābšanas transportlīdzekļiem un tā aprīkojumu.***

**K.Eklons uzsver, ka VUGD ir vienīgais dienests valstī, kas nekad nav saņēmis visu nepieciešamo finansējumu ugunsdzēsēju ekipējuma iegādei. Demonstrē ugunsdzēsēja tērpu, norāda, ka tas izmaksā aptuveni 1000 *euro*. Katram ugunsdzēsējam būtu nepieciešami divi šāda tērpa komplekti, ņemot vērā darba apstākļus.**

**J.Rancāns lūdz viedokli, vai VUGD jaunās automašīnas nav iegādātas par pārāk lielu cenu (katra ap 300 000 *euro*).**

**I.Zitāns runā par iepirkumu kārtību. Informē, ka** autoparka atjaunošanā nopietnus sarežģījumus rada arī EURO VI emisijas standartu attiecināšana uz iepirkumiem VUGD transporta specifikācijā.

**K.Eklons** papildina, ka minētā prasība, kas izriet no Eiropas Komisijas regulas, sadārdzina specializētā transporta iegādes izmaksas, tādēļ dienests aicina Saeimu rast iespēju šajā jautājumā noteikt izņēmumus attiecībā uz operatīvo transportu.

Raksturo jauno transportlīdzekļu priekšrocības salīdzinājumā ar vecajām ZIL markas automašīnām.

**I.Zitāns** ironiski norāda, ka no izmaksu viedokļa VUGD ir viens no efektīvākajiem dienestiem Eiropā.

**K.Eklons** atzīmē, ka pēdējos piecos gados intensīvi tiek domāts par brīvprātīgo ugunsdzēsēju kustības atjaunošanu valstī. Komunicējot ar citu valstu kolēģiem, tiek runāts arī par šo jautājumu. Šobrīd virknē valstu notiek pāreja no brīvprātīgajiem uz profesionālajiem ugunsdzēsības dienestiem, jo arī brīvprātība prasa finansējumu.

*Notiek diskusija par ģenerāļu skaitu VUGD.*

**I.Zitāns** informē, ka šobrīd VUGD ir trīs ģenerāļi, un šī pakāpe cilvēkiem ir piešķirta par viņu ieguldījumu, izdienu, pieredzi un atdevi darbam. Šo pakāpi pēc visu kritēriju izpildīšanās piešķir Ministru kabinets.

**R.Bergmanis** jautā, vai ugunsdzēsēji ir apdrošināti.

**I.Zitāns** paskaidro, ka biroja darbiniekiem, ar kuriem noslēgts darba līgums, ir apdrošināšana. Savukārt amatpersonām, kuras piedalās ugunsgrēku dzēšanā, ir sociālās garantijas un medicīniskā aprūpe.

**Sēdes turpinājumā komisija dodas uz zāli, kur VUGD amatpersonas sniedz prezentāciju “Valsts ugunsdzēsības un glābšanas dienesta darbības aktualitātes” *(prezentācijas materiāls pievienots protokolam)*. Aicina deputātus prezentācijas laikā uzdot jautājumus, ja tādi ir.**

**I.Zitāns norāda, ka VUGD ir četras pamatfunkcijas:**

1. **īstenot valsts politiku ugunsdrošības, ugunsdzēsības, civilās aizsardzības un vienotā ārkārtas palīdzības numura 112 darbības jomās;**
2. **kontrolēt** normatīvajos aktos noteikto ugunsdrošības un civilās aizsardzības prasību ievērošanu;
3. veikt ugunsdzēsības un glābšanas darbus;
4. koordinēt iestāžu, organizāciju, komercsabiedrību un pašvaldību izveidoto ugunsdrošības, ugunsdzēsības un glābšanas dienestu un brīvprātīgo ugunsdzēsēju organizāciju darbību, kas saistīta ar ugunsdrošību un ugunsdzēsību.

Tāpat VUGD pārziņā ir arī Krīzes vadības padomes sekretariāta vadība, kā arī plaša spektra glābšanas darbi.

*I.Zitāns demonstrē VUGD struktūrshēmu, kā arī informē, ka šobrīd VUGD ir 5 teritoriālās struktūrvienības. Pastāsta par VUGD izveidoto karti, kurā attēlots notikumu blīvums un notikuma vietu sasniedzamību (8 un 23 minūtēs).*

I.Zitāns uzsver, ka dotajā brīdī šī ir optimāla VUGD struktūrvienību izvietojuma shēma. Runājot par optimizāciju nākotnē, I.Zitāns informē, ka pēc tiesas lēmuma VUGD jau divus gadus eksperimentē, kā kompensēt ugunsdzēsējiem nostrādātas papildu stundas, bet gala risinājums vēl nav rasts.

**K.Eklons** atzīmē VUGD dalību humānās palīdzības sūtījumos.

**I.Zitāns** norāda, ka 10 gadu laikā dienests ir piedzīvojis 10 reformas, kas optimizējušas VUGD cilvēkresursus par vairāk, nekā 10 %. Tai pašā laikā klāt nākušas vairākas sociālās garantijas, piemēram, paternitātes atvaļinājums, kas savukārt ietekmē cilvēku skaitu dežūrmaiņā. Tāpat notikušas izmaiņas saistībā ar dienesta laika uzskaiti (pēc tiesas lēmuma dienesta pienākumu izpildes laikā ieskaitīts pusdienas pārtraukums), kas faktiski noveda pie vēl 10 % štatu samazināšanas.

**K.Eklons** piebilst, ka ir svarīgi, kas tiek optimizēts. Ja agrāk VUGD bija 160 inspektori, tad šobrīd – tikai 69. Tas Baltijas mērogā pazeminājis VUGD rīcībspēju ugunsdrošības jomā – Latvijā ir lielākais ugunsgrēkos bojāgājušo skaits, tāpat tiek saņemti daudzi iedzīvotāju pārmetumi.

**R.Bergmanis** jautā, kā ar tik nelielu inspektoru skaitu no 2020. gada 1. janvāra būs iespējams kontrolēt dūmu detektoru esamību telpās.

**K.Eklons** atbild, ka tas paliks iedzīvotāju atbildībā un līdzdarbībā, lai gan VUGD organizēs reidus un izņēmuma pārbaudes. VUGD veic konsultācijas un iedzīvotāju izglītošanu par nepieciešamību uzstādīt dūmu detektorus, pagājušajā gadā, aptverot jau 14 000 mājsaimniecību.

**I.Zitāns** papildina par VUGD organizētajām aktivitātēm senioriem un skolēniem.

**R.Bergmanis** jautā, kāda ir VUGD sasaiste ar apdrošināšanas kompānijām.

**S.Bole** paskaidro, ka Ugunsdrošības noteikumi uzliek par pienākumu reizi gadā pārbaudīt dūmvadus, tai skaitā valsts un pašvaldību iestādēs. Apdrošināšanas kompānijas neveic kompensāciju izmaksas, ja pirms ugunsgrēka nav notikusi apsekošana.

**K.Eklons** informē, ka šā gada 31. oktobrī Rīgas Stradiņa universitātē notiks konference saistībā ar ugunsdrošības nodrošināšanu mājokļos. Konferencē piedalīsies arī pārstāvji no Latvijas Apdrošinātāju asociācijas, Latvijas Ugunsdrošības asociācijas, VUGD, Rīgas namu pārvaldnieka u.c. institūcijām.

*VUGD amatpersonas demonstrē shēmu par VUGD papildus nepieciešamo glābšanas kapacitāti.*

**R.Bergmanis** lūdz komentēt shēmā attēloto VUGD redzējumu nākotnē – 2022. gadā, un jautā, vai minētie skaitļi ietverti vidēja termiņa budžeta projektā.

**I.Zitāns** skaidro, ka VUGD galvenais uzdevums ir ne tik daudz sodīt, cik panākt to, lai katrs īpašnieks mūsu valstī būtu arī saimnieks.

Iezīmējot problemātiku personālresursu nepietiekamības jautājumā, I.Zitāns raksturo esošo situāciju, kurā esošās atalgojuma un virsstundu apmaksas sistēmas dēļ ekipāžas ir spiestas apkalpot brigādes vien divu cilvēku sastāvā – tas ir neatbilstoši gan no normatīvā, gan reaģētspējas viedokļa un vienlaikus veicina arī sabiedrības sašutumu. Šobrīd dienesta darbības kapacitātes uzlabošanai vitāli nepieciešams nodrošināt trīs cilvēku ekipāžu – salīdzinājumam, piemēram, Vācijā, uz notikuma vietu izbrauc 5-6 cilvēku vienība.

Desmit gados desmit reformu laikā VUGD personālsastāvs samazināts līdz 3136 amata vietām, taču VUGD redzējumā šim skaitlim nākotnē būtu jābūt 3473.

**K.Eklons** piebilst, ka, šobrīd pieļaujot tikai divu cilvēku dežūru vienā ekipāžā, tiek pārkāpta virkne iekšējo un ārējo normatīvo aktu, spēlējoties ar cilvēku dzīvībām. Akcentē, ka obligāti ir jāatjauno trīs cilvēku skaits vienā ekipāžā. Pretējā gadījumā var būt pat jāslēdz posteņi. Praksē ir bijuši atsevišķi gadījumi, kad ugunsdzēsēji ugunsgrēka laikā tiek piekauti.

**I.Zitāns** piebilst, ka atbilstošai ekipāžu nodrošināšanai papildus būtu nepieciešami vismaz 110 cilvēki, kā arī 40 cilvēki Ādažu depo. Tas nozīmētu papildus vienu cilvēku katrā struktūrvienībā.

**K.Eklons** atzīmē Valsts kontroles ziņojumā minēto par “baltajiem plankumiem” – atsevišķām teritorijām, kurās VUGD uz izsaukumiem nespēj ierasties laicīgi. Ja tiks slēgti posteņi, “balto plankumu” kļūs vēl vairāk.

**I.Zitāns** norāda, ka, izstrādājot nākošos politikas plānošanas dokumentus, VUGD būs ļoti liela izaicinājuma priekšā.

**R.Bergmanis** vēlreiz jautā, vai vidēja termiņa budžeta projektā ir ietverts pieaugums.

**I.Zitāns** atbild, ka šobrīd nav, bet notiek darbs ar dokumentiem un ir doma ar priekšlikumiem vērsties valdībā.

**R.Bergmanis** attiecībā uz tabulā attēlotajiem skaitļiem lūdz viedokli, vai būs iespējams palielināt depo skaitu no 79 (2021. gadā) līdz 94 depo (2022. gadā).

*Notiek diskusija par minēto jautājumu, kā arī iespējām vienā ekipāžā nodrošināt nepieciešamo cilvēku skaitu. Diskusijā piedalās I.Zitāns, R.,Bergmanis, M.Baltmanis, I.Klementjevs.*

I.Zitāns atzīmē, ka būs jālūdz starptautiskā palīdzība, ja pašiem nebūs iespējams uzturēt nepieciešamo kapacitāti. Atgādina pēdējo finanšu krīzi valstī, kad vispirms tika likvidētas brīvās amata vietas, kas savukārt radīja nelabvēlīgas sekas. Šobrīd VUGD cenšas izlīdzināt amata vietas starp reģioniem.

I.Klementjevs jautā, vai jaunieši vēlas kļūt par ugunsdzēsējiem.

I.Zitāns atbild, ka par ugunsdzēsējiem – glābējiem vēlas, par autovadītājiem – ne visai, jo ir nepieciešama C kategorijas autovadītāja atļauja.

K.Eklons vērš uzmanību uz konkurenci ar privāto tirgu.

I.Zitāns demonstrē tabulu ar VUGD un ERB (*Estonian Rescue Board –* Igaunijas glābšanas pārvalde) salīdzinājumu. Norāda, ka nodarbināto skaits abu valstu dienestos atšķiras nedaudz, savukārt teritorijas, ko apkalpo viens ugunsdzēsības depo, ir stipri atšķirīgas. Latvijā VUGD apkalpo nedaudz vairāk, nekā 700 km2, bet Igaunijas dienests – nepilnus 600 km2. Iedzīvotāju skaits Latvijā uz vienu ugunsdzēsēju depo ir vairāk nekā 20 000, Igaunijā – virs 17 000. Iedzīvotāju skaits valstī uz vienu dienesta nodarbināto Latvijā ir 663, bet Igaunijā – tikai 553. Dati iegūti, salīdzinot profesionālos dienestus.

K.Eklons piebilst, ka Latvijas mantojums ir slikta brīvprātīgo kustība, savukārt Igaunijā šī kustība ir labākā Baltijas valstīs. Raksturo Igaunijas brīvprātīgo ugunsdzēsēju dienestu priekšrocības.

I.Zitāns atzīmē, ka Eiropā ir aptuveni 90 veidu brīvprātīgie ugunsdzēsēju dienesti un min piemērus, kā tie valstiski tiek atbalstīti.

K.Eklons norāda, ka Latvijā nereti ir grūtības aizpildīt esošās amata vietas tādu problēmu dēlļ kā cilvēku sliktais veselības stāvoklis un zemais atalgojums. Akcentē, ka brīvprātīgie ugunsdzēsēju formējumi pastāv, pārsvarā pateicoties atsevišķu cilvēku entuziasmam.

I.Zitāns norāda uz Aizsardzības ministriju kā VUGD konkurentu sociālo garantiju un atalgojuma ziņā. Atzīmē, ka ugunsdzēsēji pamatā tiek izglītoti Ugunsdrošības un civilās aizsardzības koledžā, un tikai nelielai daļai no viņiem ir iespēja mācīties ārzemēs, piemēram, ASV.

M.Baltmanis atzīmē dalību ES mēroga civilās aizsardzības mācībās un īsi raksturo Eiropas civilās aizsardzības mehānismu.

I.Klementjevs interesējas, kas mainījies VUGD darbā un Latvijas likumdošanā kopumā, lai neatkārtotos pirms pieciem gadiem notikušajai Zolitūdes traģēdijai līdzīgi notikumi. Jautā, vai pēc minētās traģēdijas ir izdarīti atbilstoši secinājumi un vai tiek veiktas ugunsdrošības pārbaudes nesen uzbūvētajos namos.

K.Eklons norāda, ka pēc minētās traģēdijas kardināli mainījās sabiedrības attieksme pret savu drošību un valstī tika sakārtota būvniecības kontroles sistēma.

I.Zitāns papildina, ka zināmā mērā Zolitūdes traģēdija “palīdzēja” VUGD pāriet uz normālu ekipējumu.

M.Baltmanis piebilst, ka tika sagatavots un valdībā iesniegts informatīvs ziņojums, ietverot priekšlikumus arī par izmaiņām likumdošanā. Rezultātā tika palielinātas ugunsdzēsēju sociālās garantijas, izveidots psihologu dienests, notika izmaiņas ēku būvnoteikumos, izveidots Būvniecības valsts kontroles birojs.

K.Eklons atzīmē, ka Ugunsdrošības noteikumi paredz pienākumu cilvēkiem pēc negadījuma nekavējoties atstāt notikuma vietu un dod iespēju sodīt par šā noteikuma pārkāpumu.

I.Zitāns norāda, ka pēc traģēdijas tika sakārtotas arī ugunsdzēsības sistēmas.

Atzīmē, ka VUGD ik pa laikam veic amatpersonu rotācijas un maina atbildības sfēras.

I.Zitāns informē par problēmām saistībā ar VUGD speciālo ugunsdzēsības un glābšanas darbu transportlīdzekļiem. Norāda, ka, pamatojoties uz vitāli nepieciešamo ugunsdzēsības un glābšanas transportlīdzekļu skaitu un Nodrošinājuma valsts aģentūras veikto iepirkumu rezultātiem 2013. un 2014. gadā, lai atjaunotu minimāli nepieciešamo autocisternu un speciālos transportlīdzekļu daudzumu, no 2020. gada līdz 2028. gadam ir nepieciešami 69 959 678.23 EUR.

K.Eklons un I.Zitāns demonstrē VUGD speciālo ugunsdzēsības un glābšanas darbu transportlīdzekļu attēlus un iepazīstina komisijas deputātus ar materiāltehniskā nodrošinājuma problemātiku, norādot, ka tā skar gan formastērpu iegādi, kam akūti nepieciešami papildu ieguldījumi, gan telpas un autoparku.

Demonstrē transportlīdzekļu vidējā vecuma pa gadiem salīdzinošu grafiku un informē, ka 45% no esošā VUGD autoparka sastāda novecojušās ZIL un citu marku automašīnas, no kurām vecākajai ir 47 gadi.

K.Eklons uzsver, ka ir nepieciešams attīstīt pašvaldību brīvprātīgo ugunsdzēsēju kustību. Normāla prakse būtu, ka lietotās automašīnas pēc noteikta laika perioda tiek nodotas pašvaldībām to ugunsdzēsības dienestu un autoparku veidošanai.

I.Zitāns informē par automašīnu rotāciju starp posteņiem pēc jaunas tehnikas iegādes.

K.Eklons akcentē, ka VUGD joprojām nepietiek finansējuma, lai iegādātos visparastāko ikdienas aprīkojumu – formas tērpa priekšmetus. Rezultātā patriotiskākie darbinieki šos priekšmetus pērk par savu naudu, principiālākie raksta sūdzības, tai skaitā arodbiedrībai.

I.Zitāns uzsver, ka no nepieciešamā finansējuma VUGD tiek piešķirta vien trešdaļa. Trūkstošais finansējums, piemēram, formas tērpu iegādei ir 676 100 *euro*.

K.Eklons uzsver labo sadarbību ar Nodrošinājuma valsts aģentūru. Informē par Iekšlietu ministrijā izveidoto darba grupu, kas lemj par ēku būvniecības iekšlietu dienestu vajadzībām aktualitāti, cenšoties ēkas būvēt kopīgi, jo tas ir lētāk.

Ē.Ivanovs informē, ka Iekšlietu ministrijai kopā ir 827 ēkas.

I.Zitāns pastāsta par ēku optimizāciju.

Saskaņā ar Nodrošinājuma valsts aģentūras sagatavoto provizorisko izmaksu parēķinu šobrīd VUGD 83 depo ēku būvniecībai, atjaunošanai vai pārbūvei kopumā nepieciešami finanšu līdzekļi vairāk nekā 101 350 000 EUR apmērā (Informatīvais ziņojums “Par nepieciešamajiem finanšu līdzekļiem Iekšlietu ministrijas valdījumā esošo valsts nekustamo īpašumu uzlabošanai”).

R.Bergmanis jautā, vai turpinās sadarbība ar ASV vēstniecību projekta īstenošanā.

I.Zitāns skaidro, ka projekts tika sākts pēc OECD pārstāvju vizītes NBS Kājnieku skolā Alūksnē un bija saistīts ar ugunsdzēsēju depo remontiem un būvniecību. Pēdējos gados sadarbība ir mazinājusies, un šobrīd tiek attīstīti 1 – 2 projekti divos gados. Viens no iemesliem varētu būt, ka Latvija vairs netiek uzskatīta par nabadzīgu valsti un atrodas labvēlīgākā statusā.

K.Eklons atgādina, ka pirms 10 gadiem tika pieņemts lēmums par visu pakalpojumu centralizāciju, līdzīgi, kā tas ir citur Eiropā.

Ē.Ivanovs informē, ka Rīgā visi depo, kas ir uzbūvēti par valsts līdzekļiem, tostarp arī senāk, pieder pilsētai. Šobrīd Nodrošinājuma valsts aģentūrai ir līgums ar Rīgas domi par nelielu nomas maksu, bet īpašumu uzturēšana ir par valsts līdzekļiem. Situācija būtu citāda, ja valsts savulaik būtu pārņēmusi visus nekustamos īpašumus.

R.Bergmanis jautā, vai tā ir arī citās pašvaldībās.

Ē.Ivanovs atbild, ka pamatā Rīgā, bet arī Višķos un citur.

I.Klementjevs norāda uz Valsts kontroles revīzijas ziņojumā “Vai iekšlietu nozares nekustamos īpašumus pārvalda likumīgi un efektīvi” konstatēto, ka jauno depo būvniecībai piešķirtais finansējums nav izlietots ekonomiski – uzbūvētie depo ir pārāk lieli un stāv tukši. Lūdz šā secinājuma pamatojumu.

Ē.Ivanovs norāda, ka šobrīd visu četru uzbūvēto jauno depo telpas ir par mazu. Apē, Smiltenē, Ērgļos depo vienlaikus atrodas arī policija, zemessardze, neatliekamā medicīniskā palīdzība. Depo tika būvēti saskaņā ar normatīvajiem aktiem.

K.Eklons runā par niansēm, kas raksturīgas visiem Valsts kontroles ziņojumiem. Vērš uzmanību uz Iekšlietu ministrijas vēstulēm, kuras atspēko norādes uz trūkumiem. Komunikācija ar Valsts kontroli nereti ir vienvirziena, jo netiek ņemti vērā kontrolējamās iestādes argumenti. Uzskata, ka Valsts kontroles pieaicinātie ugunsdrošības jautājumu eksperti, kuru vārdi netiek atklāti, zināmā mērā ir snieguši nepatiesu informāciju.

A.Latkovskis sniedz savu viedokli šajā jautājumā un norāda uz politisku uzstādījumu.

I.Zitāns atzīmē, ka ir daļa sabiedrības, kas izmanto administratīvos resursus savu interešu īstenošanai vai atriebības pēc. Skaidro, ka bija izveidojies “apburtais loks” – VUGD nepirka transportlīdzekļus, jo nebija, kur likt, un nebūvēja depo, jo nebija automašīnu. Atzīst, ka depo būvniecībā varētu būt pieļautas kļūdas pieredzes trūkuma dēļ.

R.Bergmanis interesējas par VUGD 2019.–2021. gada budžetu.

I.Zitāns vērš uzmanību uz prezentācijas slaidu un informē par budžeta programmas 07.00.00 "Ugunsdrošība, glābšana un civilā aizsardzība" budžeta izdevumu struktūru 2019. gadā:

* preces un pakalpojumi – 3 072 682 *euro* (6%);
* pamatkapitāla veidošana – 661 232 *euro* (1%);
* atlīdzība – 52 915 185 *euro* (93%);
* starptautiskā sadarbība – 6 474 *euro* (0%);
* sociālie pabalsti - 6 199 *euro* (0%).

VUGD budžets kopā 2018. gadam (faktiskie izdevumi) – 65 186 511 *euro*;

VUGD budžets kopā 2019. gadam (plānotie izdevumi) – 58 878 685 *euro.*

*Diskusijā par budžeta veidošanu vēsturiskā un šodienas aspektā piedalās A.Latkovskis, K.Eklons, Ē.Ivanovs, M.Staķis, I.Zitāns un konstatē, ka plānotais finansējums nespēs atrisināt visas nepieciešamības.*

R.Bergmanis secina, ka VUGD nākamajos trīs gados nav paredzēts nekādas tehnikas iepirkums.

S.Bole apstiprina, ka ne pamata bāzē, ne papildus finansējums šim mērķim nav piešķirts. Pēc iekšlietu ministra iniciatīvas darbinieki sadarbībā ar Vides aizsardzības un reģionālās attīstības ministriju pētījuši iespējas izmantot ERAF fondu finansējumu.

I.Zitāns un K.Eklons informē par Igaunijas pieredzi materiāltehniskajā nodrošinājumā un informē, ka vecās ZIL markas automašīnas jau sen aizstātas ar jaunām.

I.Zitāns norāda, ka jauno automašīnu kalpošanas laiks, salīdzinot ar ZIL automašīnām, ir īsāks – tikai 10 – 15 gadi.

K.Eklons piebilst, ka jauno transportlīdzekļu uzturēšanas izdevumi pieaug ģeometriski.

M.Staķis jautā par ugunsgrēku statistiku un atzīmē, ka lielu daļu aizņem kūlas ugunsgrēki.

I.Zitāns atbild, ka VUGD saņem aptuveni 8000 izsaukumus gadā. Tā kā nemitīgi pieaug glābšanas darbi, tad pieaug arī kopējā statistika.

Uzsver svarīgākos kritērijus veiksmīgas ugunsdrošības sistēmas izveidei - pakalpojumu līmenis, kvalitāte, apmācība, nodrošinājums.

M.Staķis jautā, cik ir tādu ugunsgrēku, kurus VUGD konstatē, bet nedzēš.

K.Eklons atbild, ka tādu gadījumu ir maz. Atzīmē, ka ir daudz maldinošu zvanu, bet sodus par to VUGD neuzliek, jo citādi cilvēki var pārtraukt zvanīt un informēt par ugunsgrēkiem.

Norāda, ka VUGD aptuveni septiņus gadus centās skolās ieviest civilās aizsardzības un drošības mācību, tā ka rezultātā vesela paaudze nav ieguvusi šādas zināšanas.

Vērš uzmanību, ka sabiedrībai ir zems paškritikas līmenis un rīcība attiecībā uz personisko drošību, piemēram, dūmu detektorus uzstāda pārāk maz.

*Komisijas deputāti diskutē par valsts budžeta projektu.*

S.Bole informē, ka šogad Iekšlietu ministrijai budžetā paredzēts vismazākais finansējums, salīdzinot ar iepriekšējiem gadiem.

**J.Rancāns** norāda, ka komisija par šīsdienas sēdē konstatēto problemātiku turpinās diskutēt, izskatot Iekšlietu ministrijai plānoto finansējumu.

Pateicas VUGD un Nodrošinājuma valsts aģentūras amatpersonām par sniegto informāciju.

2. Dažādi.

J.Rancāns lūdz deputātu viedokli saistībā ar komisijā šā gada septembrī saņemtajām četrām sūdzībām par Valsts policijas Kurzemes reģiona pārvaldes Talsu iecirkņa inspektoru iespējami prettiesisku rīcību, pieņemot nepamatotus un nelikumīgus lēmumus. Vēstules saņemtas no Talsu novada domes deputātiem L.Pīlēģa (reģ.nr.2/2041-13/19), E.Zeldera (reģ.nr.2/2061-13/19), Talsu rajona un pilsētas Brīvprātīgo ugunsdzēsēju biedrības valdes priekšsēdētāja K.Sokolova (reģ.nr.3/1830-13/19) un biedrības “Latvijas Zaļā kustība” vadītāja J.Matuļa (reģ.nr.3/1836-13/19).

Komisija nolemj nosūtīt minētās vēstules Valsts policijas priekšniekam I.Ķuzim un Latvijas Republikas ģenerālprokuroram Ē.Kalnmeieram izskatīšanai savas kompetences ietvaros, lūdzot informēt iesniedzējus par sūdzību izskatīšanas rezultātiem.

J.Rancāns pateicas klātesošajiem par piedalīšanos un slēdz sēdi.

Komisijas priekšsēdētājs J.Rancāns

Komisijas priekšsēdētāja biedrs A.Blumbergs

Protokolētāja D.Sunepa